Soɛfo a ɔhwɛ mpɔwmudze nsɛm do, Owura Agyeman Manu ada no edzi dɛ asoɛe no dze anɛɛsefo robɔkɔ UK. Iyi yɛ nhyehyɛɛ a Ghana aban nye UK aban reyɛ a ɔbɔboa ma aban no enya sikasɛm ho mboa. Ber a wɔreyɛ sikasɛm ho nhyehyɛɛ a soɛfo a ɔhwɛ sikasɛm do dze too gua no no ho anokɔnkɔn na mbrahyɛbeguanyi a ɔhwɛ Dormaa finimfin abatow mpesua do a noara so yɛ soɛfo a ɔhwɛ apɔwmudzen nsɛm do, Owura Agyeman Manu dze nsɛm yi too gua wɔ Mumu 5, 2022.
Ɔreda ne nsɛm edzi no, ɔkyerɛɛ nsɛm mu dɛ, dɛm nhyehyɛɛ yi nye dza yeedzikan nye Barbados ayɛ no yɛ pɛr a Ghana anɛɛsefo enya mu mfaso. Barbados manpanyin baa nserahwɛ wɔ Ghana na wɔ ne nserahwɛ no mu no na ɔnye Ghana aban yɛ nhyehyɛɛ dze hɔn nsa hyɛɛ nkrataa ase ma wotumii faa anɛɛsefo a wɔbor ɔha kɔr Barbardos
Owura Agyeman Manu dɛ, “Yegudo ara nye UK aban reyɛ nhyehyɛɛ a sɛ mpanyimfo (cabinet) gye to mu a, yɛdze hɛn nsa bɛhyɛ nkrataa ase a ɔbɔboa ma yeetum ahyɛ ase dze anɛɛsefo akɔ UK ma wɔkɔyɛ edwuma na wɔasan agye ntsetsee na mfe ebiasa ekyir no, wɔasan aba”.
Ɔkyerɛ mu bio dɛ, “Ghana aban benya biribi kakra efi sika a UK aban dze bɛba no mu. Sɛ nhyehyɛɛ no kɔ do wiei ma yɛhyɛase a, aban benya UK sika ɔpepe (1000 pounds) efi nɛɛsenyi kor biara a ɔbɔkɔ no ho na iyi bɛba abɔboa apɔwmudzen nhyehyɛɛ wɔ ɔman Ghana mu”.
Ebɔw bosoom wɔ afe 2022 mu na Barbados ɔman nyaa anɛɛsefo a wofi Ghana a hɔn dodow yɛ ahaebien ma wɔroboa hɔn amanaman a nsu etwa hɔn ho ehyia (island countries) no. Manpanyin a ɔwɔ Barbados,Mia Motley, wɔ ne kasaa mu daa n’enyisɔ edzi kyerɛɛ Ghana aban dɛ ɔaboa dze mboa a ɔfa apɔwmudzen ho akɛma amanaman ahorow. Iyi mu no so, binom so akyerɛ hɔn adwen dɛ nkyɛ ɔman no botum afa dɛm anɛɛsefo yi wɔ apɔwmudzen edwuma no mu wɔ Ghana ha yi ara.
